กรุงเทพมหานคร เปิดตัวเว็บไซต์จองฉีดวัคซีนโควิด-19 สำหรับผู้ที่อยู่ในกรุงเทพมหานคร ผ่าน  www.ไทยร่วมใจ.com หรือจองที่ร้านสะดวกซื้อ เริ่ม 27 พฤษภาคมนี้
พลตำรวจเอก อัศวิน ขวัญเมือง ผู้ว่าราชการกรุงเทพมหานคร เปิดเผยว่า กรุงเทพมหานครได้รับความร่วมมือจากทุกภาคส่วน อาทิ หอการค้าไทย ธนาคารกรุงไทย จำกัด (มหาชน) และบริษัทไอบีเอ็ม เป็นต้น เปิดระบบจองฉีดวัคซีนโควิด-19 ผ่านเว็บไซต์ www.ไทยร่วมใจ.com  ตั้งแต่วันที่ 27 พฤษภาคมนี้ เวลา 12.00 น. เริ่มฉีดวันที่ 7 มิถุนายน 2564 ซึ่งตามแผนจะได้รับวัคซีนแอสตร้าเซนเนก้า โดยจะเปิดให้ผู้ที่อาศัยอยู่ในกรุงเทพมหานคร อายุตั้งแต่ 18-59 ปี ไม่เป็น 7 กลุ่มโรคเสี่ยง โดยการลงทะเบียนแยกเป็น 3 กลุ่ม ได้แก่ กลุ่มที่เคยเข้าร่วมโครงการภาครัฐ โดยมีแอปพลิเคชัน "เป๋าตัง" สามารถแจ้งความประสงค์รับการฉีดวัคซีนและรอรับ SMS  ยืนยัน แต่หากลบแอปไปแล้วให้ดำเนินการนัดหมายผ่านเว็บไซต์แทน ส่วนกลุ่มที่ "ไม่เคย" เข้าร่วมโครงการภาครัฐ สามารถลงทะเบียนผ่านเว็บไซต์ รอรับ SMS และนัดหมายวัน เวลา สถานที่ฉีดวัคซีน ผ่านเว็บไซต์และสำหรับกลุ่มไม่มีสมาร์ทโฟน สามารถให้บุคคลในครอบครัวลงทะเบียนแทนได้ผ่านเว็บไซต์ไม่จำกัดจำนวนครั้งที่ลงทะเบียนแทน โดยระบบจะส่ง SMS แจ้งเตือนตามหมายเลขโทรศัพท์ที่ใช้ลงทะเบียน หรือสามารถลงทะเบียนที่ร้านค้าสะดวกซื้อ 7-eleven, Family Mart , Tops Daily และmini Big C ซึ่งเปิดเป็นจุดรับลงทะเบียนโดยแสดงบัตรประจำตัวประชาชน ระหว่างเวลา 08.30 น.- 18.00 น.  นอกจากนี้ ยังได้รับความร่วมมือจากค่ายโทรศัพท์เคลื่อนที่ True, Dtac และ AIS ผนึกกำลังกันเข้ามาเป็น Call Center โทร 1516 รวม 450 คู่สาย เพื่อตอบคำถามที่ประชาชนสงสัย  ระหว่างเวลา 08.00 น.-20.00 น. ของทุกวันกรุงเทพมหานคร ร่วมกับหอการค้าไทย โรงพยาบาลและหน่วยงานที่เกี่ยวข้อง จัดเตรียมสถานที่ฉีดวัคซีนของภาคเอกชน หรือ "หน่วยความร่วมมือบริการฉีดวัคซีนโควิด-19  กรุงเทพมหานคร-หอการค้าไทย" ไว้แล้วจำนวน 25 จุด และเพื่อกระจายวัคซีนไปถึงประชาชนกลุ่มเสี่ยงได้อย่างมีประสิทธิภาพ โดยลดขั้นตอนการลงทะเบียนและสามารถควบคุมการแพร่ระบาดได้โดยเร็วที่สุด ภาครัฐและภาคเอกชน จึงประสานความร่วมมือจัดทำโครงการ “ไทยร่วมใจ กรุงเทพปลอดภัย"ตามนโยบายของพลเอก ประยุทธ์ จันทร์โอชา นายกรัฐมนตรี ส่งเสริมและอำนวยความสะดวกให้ประชาชนได้รับการฉีดวัคซีนในพื้นที่กรุงเทพมหานครซึ่งเป็น "พื้นที่เสี่ยงสูงสุด"